**El Passeig Marítim del Prat de Llobregat, guardonat als Premis FAD d’Arquitectura**

**El Passeig Marítim del Prat, dissenyat per l’arquitecta Imma Llansana, ha guanyat el Premi FAD d’Arquitectura en la categoria de Ciutat i Paisatge.**

El Passeig Marítim del Prat de Llobregat ha estat guardonat aquest dimecres, 19 de juny, pels Premis FAD d’Arquitectura. Concretament, ha rebut el premi de la Categoria de Ciutat i Paisatge. La cerimònia s’ha celebrat al Disseny Hub Barcelona de la Plaça de les Glòries.

El jurat dels premis ha considerat que el Passeig Marítim del Prat és una obra exemplar perquè aconsegueix conjugar d’una forma subtil la voluntat de preservar i millorar espais naturals fràgils, amb el seu ús, gaudi i valoració per part de la ciutadania. En la configuració del Passeig Marítim, es té en compte la recuperació dels ecosistemes de dunes, de la vegetació autòctona i de les zones humides, cosa que conviu amb recorreguts interns, mobiliari i usos recreatius i educatius respectuosos amb l’entorn.

L’obra premiada és obra de l’arquitecta Imma Jansana, juntament amb Conchita de la Villa i Robert de Paauw. El Passeig Marítim del Prat també ha estat promogut pel propi Ajuntament, juntament amb l’AMB i AENA.

Durant la cerimònia d’ahir, es van concedir la resta de premis FAD corresponents a 6 categories diferents (Arquitectura, Interiorisme, Ciutat i Paisatge, Intervencions Efímeres, Pensament i Crítica i Internacionals).

**El Prat de Llobregat, 20 de juny de 2019**